**Poveștile**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Au fost demult, tare demult,

Au fost ca niciodată

Povești ce stam să le ascult

De fiecare dată!

Chiar și moș Ene asculta

Când povestea bunicul!

În sobă focul se-alinta

De forfotea ibricul!

Și câți viteji nu se luptau

Pentru o Cosânzeană!

Doar ochii mei se închideau

Răpuși de câte-o geană.

Veneau în zbor, pe-aripi de zei

Lovind cu buzdugane,

Culcându-i la pământ pe zmei,

Prinzându-i în capcane!

Și-apoi mulțime de-aventuri

De-a lui bădița Creangă,

Cu ale lui cimilituri

La inimă să-ți meargă!

Multe erau poveștile

Cu feți frumoși și zâne!

Le ascultau și cloștile

În nopțile senine!